
A fenntartható fogyasztói döntéseket befolyásoló tényezők vizsgálata

A 21. században mindennapi szokásaink szerves részét képezi a fogyasztás. Nem telik el úgy nap, hogy valamilyen fogyasztási cikk birtokunkba ne kerüljön. Az azonban kevésbé bevett gyakorlat, hogy a fogyasztásunk előzményeit, az elkészítési folyamatot, azt, hogy hogyan kerül hozzánk egy termék nyomon kövessük. Hajlamosak vagyunk azt gondolni, hogy a társadalmi felelősségvállalás kizárólag a vállalatok kötelezettsége, az ő feladatuk a fenntarthatóság biztosítása. Ez azonban nem így van, mert jelen fogyasztói társadalmukban a megfelelő információ birtoklása lehetőséget biztosít arra, hogy társadalmilag, gazdaságilag és környezetvédelmileg fenntartható termékeket/szolgáltatásokat vásároljunk. Dolgozatomban arra világítok rá, hogy melyek azok a tényezők, melyek hatással vannak a fogyasztók fenntartható vásárlási döntéseire és ezek milyen kapcsolatban állnak a vállalatok társadalmi felelősségvállalásával. A kutatás empirikus részében, kvantitatív elemzés során a fogyasztói attitűdöket mérem a fenntartható fejlődés gazdasági, társadalmi, környezeti pillére tekintetében, valamint vizsgálom a fogyasztó egyéni motivációit és a tudatos vásárlási döntéshozatal jellemzőit.



